G. Dei gracia Autissiodorensis episcopus, universis presentes litteras inspecturis in Domino salutem. Noverint universi quod in nostra presentia constitutus Jocerandus de Riparia, miles, recognovit se cepisse in feodum et homagium a dilecta et fideli nostra Mathilde comitissa Nivernense, domum suam fortem que vocatur Mota de Villers sitam prope Donziacum, cum stanno et pertinenciis dicte domus. Recognovit etiam dictus Jocerandus quod dicta domus jurabilis est et redibilis ad magnam vim et ad parvam dicte comitisse et heredibus Donziaci, quocienscumque a dicta comitissa vel a dictis heredibus Donziaci, vel ab eorum mandato secum suas patentes litteras deferenti, idem Jocerandus, vel ejus heredes super hoc fuerint requisiti. Et ipsa comitissa aut heredes Donziaci, dicto Jocerando vel ejus heredibus, aut certo ipsorum mandato, dictam domum reddere tenebuntur meo poncto et ita garnitam, prout eis tradita fuerit dicta domus, sicut ipsa comitissa in nostra presentia recognovit. Supposuit autem dictus Jocerandus quoad hec juridictioni nostre se volens et concedens, quod nos et successores nostri ipsum et ejus heredes possimus excommunicare ubicumque fecerint mansionem, si contra hujusmodi conventionem venire aliquatenus attentarent. In cujus rei testimonium nos, ad petitionem dictorum comitisse et militis, sigillum nostrum presentibus litteris duximus apponendum. Datum apud Donziacum, die mercurii in quindena Sancti-Johannis-Baptiste anno Domini millesimo ducentesimo quadragesimo octavo, mense julio.